stanford-oval/wikipedia huggingface dataset:
Isner–Mahut-ottelu

John Isner, Nicolas Mahut ja päätuomari Mohamed Lahyani tulostaulun vieressä ottelun jälkeen.
John Isnerin ja Nicolas Mahut'n välinen ottelu Wimbledonin tennisturnauksessa 2010 on kaikkien aikojen pisin tennisottelu. Ottelussa kohtasivat Yhdysvaltain 23:nneksi sijoitettu John Isner sekä karsintojen kautta turnauksen pääsarjaan päässyt Ranskan Nicolas Mahut. Ottelun voitti Isner luvuin 6–4, 3–6, 6–7(7–9), 7–6(7–3), 70–68, yhteensä 183 pelin jälkeen. Ottelu kesti 11 tuntia ja viisi minuuttia, ja sitä pelattiin kolmena eri päivänä.
Ottelu alkoi tiistaina 22. kesäkuuta 2010. Peli jouduttiin keskeyttämään ensimmäisenä iltana pimeyden vuoksi. Ottelua jatkettiin keskiviikkona, jolloin meni rikki myös pisimmän ottelun ennätys. Näkyvyyden vähentyessä peli jouduttiin jälleen keskeyttämään illalla, kun viimeinen erä oli tilanteessa 59–59. Ottelua jatkettiin torstaina, jolloin Isner vei ottelun voiton. Viimeinen erä kesti kahdeksan tuntia ja 11 minuuttia.
Molemmat pelaajat rikkoivat lukuisia Wimbledonin ja tenniksen ennätyksiä sisältäen molempien yli 100 läpisyöttöä, jonka takia ottelua onkin kutsuttu 'loputtomaksi otteluksi'.
Taustaa

Ottelu oli 13-päiväisen Wimbledonin tennisturnauksen 1. kierroksen ottelu vuonna 2010. Mahut, joka ei ollut tarpeeksi korkealla maailmanlistalla päästäkseen suoraan turnauksen pääsarjaan, joutui karsimaan turnaukseen pääsystä. Hän voitti karsinnoissa Frank Dancevicin 6–3, 6–0, Alex Bogdanovicin 3–6, 6–3, 24–22, ja viimeisenä Stefan Koubekin 6–7(8), 3–6, 6–3, 6–4, 6–4.
Isnerin ja Mahut'n välinen ottelu pelattiin kentällä 18.
Ottelu > Ottelun kulku

| 0 | 1 | 2 |
| --- | --- | --- |
| ” | Eihän tuossa ole enää mitään järkeä. Tuo sotkee pelaajan kilpailua, kun pitäisi lähteä pelaamaan seuraavaa ottelua. Tämä ottelu kuluttaa ihan mielettömästi. | ” |
– Suomen Davis Cup -joukkueen valmentaja Kim Tiilikainen. 
Ottelu aloitettiin turnauksen toisena päivänä, 22. kesäkuuta. Neljän erän jälkeen, molempien voitettua kaksi erää, peli jouduttiin keskeyttämään pimeyden vuoksi. Ottelua jatkettiin 23. kesäkuuta, jolloin siitä tuli kaikkien aikojen pisin tennisottelu, ohittaen Fabrice Santoron ja Arnaud Clémentin välisen ottelun Ranskan avoimissa 2004, joka kesti kuusi tuntia ja 33 minuuttia. Ottelu keskeytettiin toisen kerran pimeyden takia 23. kesäkuuta ratkaisevan erän oltua tilanteessa 59–59. Katsojat olisivat halunneet ottelun vielä jatkuvan huutaen "We want more".
Ottelua jatkettiin 24. kesäkuuta, ja molemmat pelaajat jatkoivat syöttöjensä pitämistä. Tilanteessa 68–69 Mahut'n ollessa syöttövuorossa, Isner pystyi murtamaan hänen syöttönsä, jolloin ottelu päättyi. Viimeinen erä kesti yhteensä kahdeksan tuntia ja 11 minuuttia – koko ottelu 11 tuntia ja viisi minuuttia. 6–4, 3–6, 6–7(7–9), 7–6(7–3), 70–68 -luvuin päättyneen ottelun jälkeen Isner kertoi olevansa vähän väsynyt. Hän myös kehui vastustajaansa uskomattomaksi taistelijaksi.
Ottelu > Tuomarit

Päätuomarina koko ottelun ajan toimi ruotsalainen Mohamed Lahyani. Ottelun jälkeen hän sai kristallikulhon, Wimbledon-solmion ja hopeita kalvosinnappeja kunniakkaasta työstä. Myös pelaajat saivat lahjoja. Toisena ottelupäivänä kaksi 14 hengen linjatuomarin ryhmää ja neljä 28 pallopojan ja pallotytön ryhmää käytettiin vuorotellen.
Ottelu > Vika tulostaulussa

Ottelun toisena päivänä kentällä ollut tulostaulu pysähtyi tilanteeseen 47–47, ja pimeni myöhemmin kokonaan. IBM-koodaajat sanoivat, että se oli ohjelmoitu vain 47–47 -tulokseen asti, mutta se saataisiin korjattua seuraavaksi päiväksi. Virallisten verkkosivujen online-tulostaulun kuntoon saaminen kesti hieman kauemmin, kun tilanteessa 50–50 se nollaantui 0–0:aan.
Ottelun jälkeen > Erityistunnustus

Heti ottelun jälkeen Tim Henman ja Ann Haydon-Jones palkitsivat molemmat pelaajat ja päätuomarin kristallikulhoilla ja samppanjalaseilla. Mahut lahjoitti myöhemmin ottelun muistoja nähtäville International Tennis Hall of Famen museoon Newportiin, Rhode Islandiin. 14. kesäkuuta Isner ja Mahut palkittiin ESPY Awardilla "Best Record-Breaking Performance", päihittäen muut ehdokkaat, Roger Federer ja Usain Bolt. Isner vastaanotti palkinnon Los Angelesissa molempien miesten puolesta.
Ottelun jälkeen > Pelaajien myöhemmät tapahtumat

Voitettuaan ottelun Isner selviytyi turnauksessa toiselle kierrokselle, jossa hän kohtasi Thiemo de Bakkerin 25. kesäkuuta kentällä viisi. Isner hävisi De Bakkerille lopulta luvuin 0–6, 3–6, 2–6 vain 74 minuutin pelin jälkeen, joka oli toistaiseksi turnauksen lyhin ottelu. Isner oli väsyneen oloinen, ja hän tarvitsi hoitoa koko ottelun ajan niska- ja hartiaongelmiin.
Isnerin piti pelata myös nelinpeliä Sam Querreyn kanssa, mutta he päättivät kuitenkin vetäytyä turnauksesta, koska Isnerillä oli paha rakko varpaassa.
Mahut'n ja Arnaud Clémentin välinen nelinpeliottelu Colin Flemingiä ja Ken Skupskia vastaan alkoi 24. kesäkuuta. Peli keskeytettiin Mahut'n ja Clémentin hävittyä avauserän. Peliä oli tarkoitus jatkaa seuraavana päivänä, mutta muiden otteluiden venyttyä, ottelu jouduttiin siirtämään seuraavalle päivälle. Lopulta Fleming/Skupski päihitti parivaljakon Mahut/Clément lukemin 7–6(4), 6–4, 3–6, 7–6(4).
Wimbledonin jälkeen pelaajat kohtasivat toisensa seuraavan kerran vuoden 2011 Hopman Cupissa. Isner voitti ottelun lukemin 6–3, 7–6(5).
John Isner ja Nicolas Mahut kohtasivat toisensa myös vuoden 2011 Wimbledonin avauskierroksella. Isner voitti Mahut'n luvuin 7–6(4), 6–2, 7–6(6) ottelun kestettyä tällä kertaa vain noin kaksi tuntia.
Ottelun jälkeen > Reaktiot

Entiset pelaajat ja kommentaattorit ovat kutsuneet ottelua historialliseksi ja arvelleet, että yhtä pitkää ottelua ei enää koskaan pelata. Monet kiittivät myös molempia kilpailijoita. John McEnroe sanoi: "Tämä on parasta mainosta lajillemme. Se saa minut ylpeäksi ollessani osa sitä. Emme useinkaan saa ansaitsemaamme kunnioitusta tenniksen urheilullisuudesta, mutta tämän pitäisi nostaa kunnioitusta."
Muut pelaajat, entiset pelaajat, tuomarit, mediakommentaattorit ja kannattajat kiittivät myös molempien pelaajien käyttäytymistä. Roger Federer sanoi ottelusta: "John tuskin liikkuu enää, mutta silti hän pystyy syöttämään hyvin. Se on niin vaikuttavaa nähdä. Tarkoitan, olin katsomassa tätä. En tiedä itkisinkö vai nauraisinko. Se oli liikaa". Novak Đoković ylisti molempia pelaajia sanomalla: "Teidän täytyy antaa heille tunnustusta. Kuka tahansa tänään voittaakin, mielestäni molemmat ovat voittajia."
Sports Illustratedin Jon Wertheim sanoi, että voitto saattaa parantaa Isnerin itsetuntoa. McEnroe arveli, että ottelu saattoi lyhentää molempien pelaajien uraa kuudella kuukaudella. Urheilukirurgi sanoi pelaajien olleen vaarassa kärsiä kuivumisesta, kuumeesta tai munuaisvaurioista pitkän ottelun aikana ja arveli, että toinen tai molemmat saattavat kärsiä "jonkinlaisesta vammasta tai pysyvästä ongelmasta seuraavan kuuden kuukauden aikana".
Ennätykset

Ottelu rikkoi monia ennätyksiä:
Pisin ottelu (11 tuntia, 5 minuuttia).
Pisin erä (viides erä kesti 8 tuntia, 11 minuuttia).
Eniten pelejä erässä (138 viidennessä erässä).
Eniten pelejä ottelussa (183).
Eniten läpisyöttöjä ottelussa yhdellä pelaajalla (Isner, 113).
Yhteensä läpisyöttöjä ottelussa (Mahut'n 103 läpisyöttöä ja Isnerin läpisyötöt, yhteensä 216).
Peräkkäiset syötönpitämiset (168: 84 molemmilla pelaajilla).
Ottelun tilastot > Erät

| Erä | 1 | 2 | 3 | 4 | 5 |
| --- | --- | --- | --- | --- | --- |
|  Nicolas Mahut (Q) | 4 | 6 | 79 | 63 | 68 |
|  John Isner (23) | 6 | 3 | 67 | 77 | 70 |
| Kesto | 32 min | 29 min | 49 min | 64 min | 491 min |

John Isner (ylhäällä) ja Nicolas Mahut (alhaalla) vuonna 2009.
Ottelun tilastot > Yksityiskohtaiset tilastot

| Isner | Tilasto | Mahut |
| --- | --- | --- |
| 361 / 491 = 74% | 1.-syöttö-% | 328 / 489 = 67% |
| 10 | Kaksoisvirheet | 21 |
| 52 | Helpot virheet | 39 |
| 292 of 361 = 81% | Voitto-% 1.-syötöstä | 284 of 328 = 87% |
| 82 of 130 = 63% | Voitto-% 2.-syötöstä | 101 of 161 = 63% |
| 246 | Voittolyönnit | 244 |
| 104 / 489 = 21% | Palautuslyönnit | 117 / 491 = 24% |
| 2 / 14 = 14% | Murtopallot | 1 / 3 = 33% |
| 97 / 144 = 67% | Verkkolyönnit | 111 / 155 = 72% |
| 478 | Yhteensä pisteet | 502 |
| 92 | Voitetut pelit | 91 |
| 113 | Läpisyötöt | 103 |
| 230 km/h | Nopein syöttö | 206 km/h |
| 198 km/h | 1.-syötön keskinopeus | 190 km/h |
| 180 km/h | 2.-syötön keskinopeus | 163 km/h |
Aiheesta muualla

Kuvia tai muita tiedostoja aiheesta Isner–Mahut-ottelu Wikimedia Commonsissa
Ottelun tilastot Wimbledon.org -sivustolla
John Isner pitää hallussaan ennätystä eniten läpisyöttöjä ottelussa, joka tehtiin tässä ottelussa.
Ruokatabu

Toukat ovat ruokatabu länsimaissa, mutta usein suosittua ruokaa muualla maailmassa.
Ruokatabu on ruoka tai juoma, jonka nauttiminen on tabu eli kiellettyä kulttuurisista tai uskonnollisista syistä. Ruokatabut ovat sosiaalisia kieltoja eivätkä perustu yksilön omiin mieltymyksiin. Ruokatabu voi kieltää jonkin ruoan syömisen pysyvästi tai tiettyinä aikoina, ja se voi koskea vain osaa yhteisön jäsenistä.
Ruokatabut ovat hyvin yleisiä, ja luultavasti kaikilla ihmisyhteisöillä on ruoka-aineita koskevia rajoituksia. Luonnonkansatkin hyödyntävät yleensä vain pientä osaa alueensa syömäkelpoisista ruoka-aineista. Ihmiset noudattavat oman yhteisönsä ruokatabuja yleensä sopeutumisen halustaan ja osoittaakseen sitoutumista yhteisöönsä.
Ajallisuus ja paikallisuus

Ruokatabut ovat paikallisia ja riippuvat kansanryhmän asuman alueen ominaispiirteistä ja kansan ruokahistoriasta. Jotkin ruokatabut, kuten juutalaisten ja hindujen tärkeimmät ruokarajoitukset, koskevat koko väestöä kaikkina aikoina. Toiset tabut ovat voimassa vain tiettyinä aikoina vuodesta tai koskevat vain tiettyjä ryhmiä kuten eri sukupuolia, ikäryhmiä tai leskiä. Joskus tabu tulee voimaan ruokapulan aikaan tai jollain tavalla merkittävinä tai herkkinä hetkinä, kuten raskauden, kuukautisten, sairauden, surun tai häiden aikana tai ennen taistelua.
Syitä

Ruokatabut eivät yleensä perustu ruoan ravintoainepitoisuuteen, vaan ruualle annetaan tiedollisia ja tiedostamattomia merkityksiä. Ruokatabut ja muut yhteisön ruokauskomukset voivat toimia järjestystä ylläpitävänä voimana määritellessään moraalisia arvoja. Ruokatabut myös luovat uskonnolliselle ryhmälle omaa identiteettiä, kun se ei voi syödä yhdessä kiellettyjä ruokia syövien ryhmien kanssa. Ruokatabut nähdään usein jumalan tapana suojella uskovia, jolloin tabun kyseenalaistaminen on jumalanpilkkaa.
Barfieldin (1997) mukaan ruokatabujen yksittäisiä syitä voidaan löytää noin 300. Joitain ruokatabujen yleisimpiä syitä ovat syöjän pelko muuttumisesta ruoan kaltaiseksi, ruoan mytologinen tai historiallinen asema, ”likaisuus”, epäterveellisyys, ihmisenkaltaisuus ja se, että eläin on saalistaja.
Joskus ruokatabu voi olla ihmisluonnolle tyypillisesti pelkoa tuntematonta kohtaan. Ruokatabu voi myös syntyä esimerkiksi vastenmielisyydestä jonkin eläinlajin ruokavaliota tai muuta ominaisuutta kohtaan. Esimerkiksi länsimaissa rotat ovat jätteitä syöviä tuholaisia, joita ei syödä niiden likaisuuden vuoksi. Joskus ruokatabu on syntynyt siitä, että ruoka muistuttaa jotain kiellettyä ruokaa: esimerkiksi joissain intialaisissa kasvissyöjäkulttuureissa ei syödä monia punaisia ruokia, koska ne muistuttavat väriltään lihaa.
Syitä > Terveyssyyt

Joskus ruokatabut perustellaan uskonnollisilla syillä, vaikka alkuperäinen syy onkin ollut terveydellinen. Tällaiset tabut ovat usein saaneet alkunsa havainnoista joidenkin ruoka-aineiden aiheuttamista välittömistä terveysongelmista, kuten pahoinvoinnista, allergisista oireista tai pahimmillaan kuolemasta. Jotkin terveysvaivat voivat ilmetä vasta pidemmän ajan kuluessa, jolloin voi olla epävarmaa, ovatko ne alun perinkään olleet tabun syynä. Myös joidenkin ruokien kerääminen keskellä yötä on voinut olla vaarallista, joten siitä on tehty tabu. Alkoholi on yleensä tabu lapsille sen myrkyllisyyden vuoksi. Sianlihakiellossa voi olla kyse sian loisten välttämisestä.
Ruokatabut voivat kuitenkin johtaa ruokavalion yksipuolistumiseen ja aliravitsemukseen etenkin kolmannen maailman maissa. Raskaana olevia naisia koskevat monenlaiset ja yleiset ruokatabut rajoittavat naisten ravitsemusta usein haitallisesti sen sijaan, että suojelisivat heitä tai lasta.
Syitä > Sosiaaliset syyt

Jotkin ruokatabut on luotu korostamaan miesten korkeampaa asemaa yhteisössä naisiin ja lapsiin nähden, joilta kielletään useita kaikkein ravinteikkaimpia ruoka-aineita kuten liha. Joissain australialaisissa kulttuureissa hunaja on varattu vain vanhimpien miesten käyttöön, ja Bolivian sirionointiaanien keskuudessa ruokatabut eivät koske vanhuksia yhtä tiukasti kuin nuorempia jäseniä, jotka pystyvät hankkimaan itselleen ruokaa muutenkin helpommin.
Yhteisö voi ylläpitää ruokatabujaan erottuakseen muista ryhmistä ja lujittaakseen ryhmän sisäistä yhteenkuuluvuutta.
Syitä > Ekologiset ja eläineettiset syyt

Kun ruokaa ei ole yllin kyllin, eri heimoille tai heimojen sisäisille ryhmille syntyy usein tabuja eri ruokia kohtaan. Tämän ansiosta vaara jonkin yksittäisen eläinlajin liiallisesta metsästyksestä vähenee ja ruoka-aineiden kulutus on tasaisempaa. Tällä tavoin motivoitu rajoitus voi olla esimerkiksi kielto syödä emoa ja poikasta samalla aterialla.
Kun eläin nähdään ihmisenkaltaisena, kuten kädelliset, tai ihmisen ystävänä, kuten lemmikkieläimet, sen syömisestä voi tulla siksi tabu. Esimerkiksi hinduismin käsitys jälleensyntymisestä on laajentanut hindujen ruokatabun kattamaan koko eläinkunnan.
Yleisimmin kiellettyjä ruokia > Ihmisliha

Ihmislihan syöminen on nykyisin tabu lähes kaikkialla, etenkin länsimaissa, mutta useat ihmisyhteisöt ovat silti harjoittaneet sitä viime vuosisatoihin asti.
Yleisimmin kiellettyjä ruokia > Sianliha

Sianlihan nauttiminen on kiellettyä islamissa, juutalaisuudessa ja seitsemännen päivän adventismissa. Kiellon perimmäistä syytä ei ole varmasti pystytty selvittämään. Joidenkin selitysten mukaan kyseessä on ollut trikiinin pelko ja toisen selityksen mukaan sian kilpaileminen ihmisten kanssa samasta ravinnosta.  Islamilaisessa lääketieteellisessä tiedelehdessä tuodaan esiin myös muita syitä: "Allah on kieltänyt sianlihan syömisen, koska sika on hirveän ja ruman näköinen eläin, joka on luotu opettamaan ja varoittamaan himon ja hillittömyyden vaaroista. Ne voivat johtaa siihen, että Jumala riistää ihmiseltä hänen kasvonsa ja muuttaa hänet sian kaltaiseksi. Toisaalta tästä lihasta valmistettu ruoka on pahinta ja likaisinta saastaa."
Yleisimmin kiellettyjä ruokia > Nautintoaineet

Monet uskonnot, kuten islam, buddhalaisuus, hindulaisuus, jainalaisuus, sikhismi, rastafari ja bahai-usko kieltävät alkoholin nauttimisen. Alkoholinkäytön kieltävät myös jotkin kristityt suuntaukset kuten baptismi, metodismi ja Myöhempien Aikojen Pyhien Jeesuksen Kristuksen kirkko. Myöhempien Aikojen Pyhien Jeesuksen Kristuksen kirkko kieltää lisäksi ”kuumat juomat”, joilla tarkoitetaan kahvia ja teetä.
Ruokatabuja uskonnoittain ja alueittain > Juutalaisuudessa

Juutalaiset ruokasäädökset määrittelevät useita kiellettyjä ruokia, kuten:
maaeläimet, jotka eivät sekä pureskele ruokaansa useasti (esimerkiksi märehtiminen) että ole sorkallisia: esimerkiksi kameli, jäniseläimet, sika, jyrsijät sekä muut kuin nisäkkäät
vesieläimet, joilla ei ole sekä suomuja että eviä: esimerkiksi kissakalat, rustokalat, merinisäkkäät, äyriäiset, nilviäiset
selkärankaisia eläimiä syövät petolinnut ja haaskansyöjälinnut
lepakot
hyönteiset, joilla ei ole ruumistaan korkeampia hyppäämisjalkoja
kiellettyjen eläinten maito ja munat
kaikki veri ja ihra
hedelmät alle kolmivuotiaista puista
sekaviljeltyjen kasvien tuotteet
Eläin täytyy myös teurastaa oikealla tavalla, jotta se olisi syömäkelpoinen. Tämä ei kuitenkaan koske kaloja. Kuolleena löydettyjen eläinten syöminen on kielletty. Ruoka-aineiden yhdistelyssä, käsittelyssä ja säilytyksessä on rajoituksia.
Ruokatabuja uskonnoittain ja alueittain > Islamissa

Islamin ruokatabut ovat joiltain osin ja suuntauksesta riippuen juutalaisia sääntöjä sallivampia. Islamissa sallitaan ruoaksi juutalaisuudesta poiketen esimerkiksi kameli, katkarapu ja hevonen. Myös islamissa on teurastus suoritettava oikealla tavalla. Alkoholijuomat ovat kuitenkin kiellettyjä.
Ruokatabuja uskonnoittain ja alueittain > Aasiassa

Aasiassa islamin vaikutuspiirin ulkopuolella on suhteellisen vähän ruokatabuja Intiaa lukuun ottamatta. Joitain paikallisia aasialaisia ruokatabuja ovat:
(lähes) poikkeuksetta nauta ja usein myös kaikki muukin liha (hindulaisuudessa)
jotkin kasvikset (Jotkin jainalaiset, buddhalaiset ja hindulaiset liikkeet eivät hyväksy sipulia. Jainalaiset eivät myöskään syö juureksia. Jesideille lehtisalaatin syöminen on tabu.)
Malesialaiset orang asli -heimot sallivat jäsentensä syödä tietynkokoisia eläimiä vasta kun he ovat riittävän vahvoja pärjäämään syömänsä eläimen hengelle.
Ruokatabuja uskonnoittain ja alueittain > Länsimaissa

Länsimaiden yleisimpiä ruokatabuja ovat muun muassa kissa, koira, kädelliset, jyrsijät, hyönteiset, valas (paitsi Islannissa) ja delfiini, sikiöt, sukuelimet, sekä monet sisäelimet. Britteinsaarilla hevosenliha on monille tabu.
Ruokatabuja uskonnoittain ja alueittain > Muualla

Maasait ja moni koillisafrikkalainen kuušilainen heimo Egyptistä Tansaniaan välttävät syömästä kalaa.
Monissa Afrikan maissa on raskauden aikana kiellettyä syödä eläinkunnan tuotteita.
Intiaaneilla on erilaisia ruokatabuja, kuten parillisten ruokalajien syöminen, heimon oman toteemieläimen syöminen, poltettujen ruokien syöminen (navajot), tai kala ja siipikarja (komanssit).
maito (etenkin Länsi-Afrikassa)
Aiheesta muualla

‘‘Why Do You Refuse to Eat Pork?’’ Jews, Food, and Identity in Roman Palestine (Arkistoitu – Internet Archive)
Why are the British revolted by the idea of horsemeat?  18.1.2013. BBC News Magazine. Viitattu 12.2.2013.
Katkaravut ovat ruokatabu juutalaisuudessa, mutta sallittuja islamissa ja länsimaissa.
Intiassa lehmä on pyhä eläin, eikä sitä syödä.
Kansallissosialistinen puolueohjelma

NSDAP:n 25 kohdan ohjelma.
Kansallissosialistinen puolueohjelma eli 25 kohdan ohjelma oli Saksan kansallissosialistisen työväenpuolueen eli natsipuolueen ainoa puolueohjelma. Se sisältää nationalistisia, rasistisia ja sosialistisia vaatimuksia.
Ohjelman laativat Anton Drexler, Adolf Hitler, Gottfried Feder ja Dietrich Eckart pohjanaan Rudolf Jungin ohjelma. Lopputuloksen Hitler julisti Saksan työväenpuolueen Münchenin suurelle puoluekokoukselle 24. helmikuuta 1920. Puolue muutti nimensä Saksan kansallissosialistiseksi työväenpuolueeksi huhtikuussa, mutta Hitler esti kaikki muutokset ohjelmaan, joskaan ei antanut sen sitoa käsiään käytännön politiikassaan.lähde?
Erik von Kuehnelt-Leddihn esittää, että 10 ohjelman 25 kohdasta ovat työväenluokan asian ajamista, mm. työllisyyden puolustaminen, yritysvoittojen jako työntekijöille, pääomatulojen lakkauttaminen, kuolemantuomio keinottelijoille ja koroillaeläjille, suuryritysten sosialisoiminen, eläkejärjestelmän laajentaminen, yhtäläisen koulutuksen tarjoaminen köyhimmillekin, lapsityön kielto ja pääoman herruuden lakkauttaminen. William Brusteinin mukaan nämä ohjelmakohdat ja Drexlerin lausunnot osoittavat, että natsipuolueella oli alkuperä työväenpuolueena.
Ohjelman 25 kohtaa

Kaikkien saksalaisten yhdistyminen yhden Suur-Saksan valtion alaisuuteen.
Saksalaisten tasa-arvo muiden kansakuntien joukossa, Versailles’n ja Saint-Germainin rauhansopimusten mitätöinti.
Siirtomaiden hankkiminen saksalaisten ravitsemiseksi sekä liikaväestön asuttamista varten.
Kansalaisuuden rajoittaminen vain saksalaisen rodun edustajille, juutalaisten kansalaisuuden vieminen.
Ei-kansalaiset ovat Saksassa vieraina, ja heitä kohdellaan ulkomaalaisina.
Hallintoa ja lakia koskevan päätösvallan sekä julkisten virkojen rajoittaminen kansalaisille.
Valtion ensimmäinen velvollisuus on kansalaisten toimeentulon takaaminen. Jos resurssit eivät tähän riitä, ulkomaalaiset karkotetaan.
Ei-kansalaisten maahanmuuton estäminen, 2. elokuuta 1914 jälkeen maahan asettuneiden ei-saksalaisten välitön karkottaminen.
Samat oikeudet ja velvollisuudet kaikille kansalaisille.
Jokaisen kansalaisen ensimmäinen velvollisuus on henkinen ja ruumiillinen työ yhteisen hyvän eteen.
Ansaitsemattoman tulon lakkauttaminen, velkaorjuuden lopettaminen.
Sotakeinottelulla ansaitun omaisuuden takavarikointi.
Trustien kansallistaminen.
Raskaan teollisuuden voittojen jako.
Vanhuuseläkejärjestelmän laajentaminen.
Terveen keskiluokan luominen ja säilyttäminen, suurkauppojen kansallistaminen ja vuokraaminen pienyrityksille.
Maauudistus, maakeinottelun ja -verotuksen lakkauttaminen.
Maanpetturien, koronkiskurien, keinottelijoiden ynnä muiden rankaiseminen kuolemalla.
Roomalaisen oikeuden korvaaminen perinteisellä saksalaisella tapaoikeudella.
Ilmainen korkeakoulutus lahjakkaille mutta köyhille lapsille, isänmaallisuutta painottava varhaiskasvatus.
Lapsityövoiman kielto, lakisääteinen urheiluvelvollisuus kaikille nuorille.
Palkkasoturijoukkojen lakkauttaminen ja kansallisen armeijan perustaminen.
Julkaisutoiminnan sensuuri ja luvanvaraisuus, ulkomaisen rahoituksen estäminen ja ei-saksalaisten toimittajien työkielto.
Uskonnonvapaus, mutta vain niille, joiden toiminta ei vaaranna Saksan valtiota tai saksalaisia arvoja.
Vahva keskusvalta.
(Lyhennelmä.)
Aiheesta muualla

The Program of the NSDAP at Wikisource
The 25 Points of Hitler's Nazi Party
Full text of the 25 point NSDAP program (Arkistoitu – Internet Archive)
Gideon Sa’ar

| Gideon Sa’ar |
| --- | --- |
 Gideon Sa’ar vuonna 2024.
Israelin opetusministeri
 31. maaliskuuta 2009 – 18. maaliskuuta 2013  
Israelin sisäasiainministeri
 18. maaliskuuta 2013 – 5. marraskuuta 2014  
Kansanedustaja
 2003–2014, 2019-  
Henkilötiedot
Syntynyt: 9. joulukuuta 1966 (ikä 57) Tel Aviv, Israel
Gideon Sa’ar (hepr. ‏גדעון סער‎‎, s. 9. joulukuuta 1966 Tel Aviv, Israel) on israelilainen poliitikko Likud-puolueesta. Hänet valittiin knessetiin ensimmäisen kerran vuonna 2003. Hän vastusti Israelin vetäytymistä Gazasta ja vaati asiasta kansanäänestystä.
Sa’ar työskenteli oikeuskanslerin apulaisena 1995–1997. Tultuaan valituksi uudelleen vuoden 2006 vaaleissa hänet valittiin myös parlamentin varapuhemieheksi. Hän oli myös tasa-arvovaliokunnan puheenjohtaja. Likudin vuoden 2009 hallituksessa hän oli opetusministeri vuoteen 2013 ja vuoden 2013 parlamenttivaalien jälkeen hän oli vuoteen 2014 Netanjahun III hallituksen sisäasiainministeri.
Sa’ar erosi Likudista syynä pääministeri Benjamin Netanjahun epäonnistuminen koronan hoidossa sekä Netanjahun korruptiosyytteet. Sa’ar perusti uuden keskusta-oikeistolaisen Uusi Toivo puolueen, johon liittyi useita merkittäviä Likudin jäseniä. Uusi Toivo on gallupeissa vahvoilla seuraaviin parlamenttivaaleihin.
Aiheesta muualla

Kuvia tai muita tiedostoja aiheesta Gideon Sa’ar Wikimedia Commonsissa
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Saksa  Israel  Yhdysvallat  Puola